中原民謠 金瀾酒
作者：周麟之
朝代：宋

paragraphs: 金瀾酒，皓月委波光入酒。
冰壺避暑壓瓊艘，火炕敵寒揮玉斗。
追歡長是秉燭遊，日高未放傳盃手。
生平飲血狐兔場，釀糜爲酒氈爲裳。
猶存故事設茶食，金剛大鐲胡麻香。
五辛盈柈雁粉黑，豈解玉食羅雲漿。
南使來時北風冽，冰山峨峨千里雪。
休嗟虜酒不醉人，別有班觴下層闕。
或言此酒名金瀾，金數欲盡天意闌。
醉魂未醒醆未覆，會看骨肉爭相殘。
一雙寶榼雲龍翥，明日辭朝倒壺去。
旨留餘瀝酹亡胡，帝鄉自有薔薇露。